b'\n_START_ARTICLE_\nMened\xc5\xbeerizmas\n_START_PARAGRAPH_\nMened\xc5\xbeerizmas \xe2\x80\x93 privataus sektoriaus valdymo metod\xc5\xb3 (vadybini\xc5\xb3 koncepcij\xc5\xb3) taikymas vie\xc5\xa1ajame sektoriuje specifin\xc4\x97ms problemoms spr\xc4\x99sti ir tai n\xc4\x97ra savaranki\xc5\xa1ka teorija. Vienas i\xc5\xa1 mened\xc5\xbeerizmo tiksl\xc5\xb3 yra siekti kaip galima efektyvesn\xc4\x97s darbo kontrol\xc4\x97s.\n_START_SECTION_\nMened\xc5\xbeerizmo i\xc5\xa1takos\n_START_PARAGRAPH_\nTermin\xc4\x85 \xe2\x80\x9cManagement\xe2\x80\x9d \xc4\xafved\xc4\x97 F. Taylor savo klasikiniame veikale \xe2\x80\x9cShop Management\xe2\x80\x9d, kuris rei\xc5\xa1kia specifin\xc4\x99 veikl\xc4\x85, kuri\xc4\x85 atliekant reguliuojami visi organizacijoje vykstantys procesai. Profesionaliosios vadybos, kitaip dar vadinamos \xe2\x80\x9cprofesionalusis mened\xc5\xbeerizmas\xe2\x80\x9d \xc5\xa1alininkai teigia, kad vadybinis darbas turi tapti profesija, organizacijoms turi vadovauti vadovai profesionalai. Pasak V. Njumen, jei vadovas puikiai \xc4\xafsisavina vadybos teorines \xc5\xbeinias bei i\xc5\xa1tobulina savo \xc4\xafg\xc5\xabd\xc5\xbeius, jis gali vadovauti bet kokio profilio organizacijai. Kiti profesionaliojo mened\xc5\xbemento propaguotojai \xc4\xafsitikin\xc4\x99, kad norint profesionaliai vadovauti organizacijai nepakanka \xc5\xbeini\xc5\xb3, \xc4\xafg\xc5\xabd\xc5\xbei\xc5\xb3, o svarbiausia tur\xc4\x97ti talent\xc4\x85 ir remtis \xc5\xbeymi\xc5\xb3 vadov\xc5\xb3 patirtimi. Savo i\xc5\xa1takomis vadybin\xc4\x97s koncepcijos siekia 1960 metus, taip pat reformas, siejamas su PPBS (angl.Planning, Programming and Budgeting System) ir McNamaros iniciatyvomis. Tuo metu buvo i\xc5\xa1kelta mintis, kad vadyba ir politikos mokslai gali susijungti, ir tai pasitvirtino. \xc5\xa0is susiliejimas pasirei\xc5\xa1k\xc4\x97 tuo, kad vie\xc5\xa1\xc4\x85j\xc4\x85 politik\xc4\x85 pakeit\xc4\x97 vie\xc5\xa1ojo sektoriaus vadyba. Buvo manoma, kad vadybin\xc4\x97s \xc5\xbeinios reikalingos tik \xc5\xbeemesniuose sprendim\xc5\xb3 pri\xc4\x97mimo lygmenyse, ta\xc4\x8diau kuo toliau, tuo labiau vadybinis po\xc5\xbei\xc5\xabris buvo integruotas \xc4\xaf vie\xc5\xa1\xc4\x85j\xc4\x85 politik\xc4\x85. Slinktis nuo vie\xc5\xa1osios politikos/administravimo prie vie\xc5\xa1osios vadybos, kai kuri\xc5\xb3 autori\xc5\xb3 nuomone, rei\xc5\xa1kia naujos paradigmos atsiradim\xc4\x85. Ta\xc4\x8diau kiti mokslininkai paneigia \xc5\xa1i\xc4\x85 nuostat\xc4\x85 argumentu, kad vadybinis modelis, kaip teorija nekelia nauj\xc5\xb3 klausim\xc5\xb3 ar m\xc4\x85stymo b\xc5\xabd\xc5\xb3 ir juos vadina \xe2\x80\x9dremiksu.\n_START_SECTION_\nMened\xc5\xbeerizmas vie\xc5\xa1ajame sektoriuje\n_START_PARAGRAPH_\nMened\xc5\xbeerizmo socialin\xc4\x97s pa\xc5\xbeangos ai\xc5\xa1kinimas: Veikimo laisv\xc4\x97, kaip profesionalios vadybos prielaida --> Profesionali vadyba yra svarbiausias produktyvumo didinimo organizacinis b\xc5\xabdas --> Technologij\xc5\xb3(Technologija) taikymas tik tai darbo j\xc4\x97gai, kuri siekia didinti produktyvum\xc4\x85 --> Geresn\xc4\x97s technologijos --> Socialin\xc4\x97 pa\xc5\xbeanga pagr\xc4\xafsta ekonominio produktyvumo valdymu. Taigi, norint pasiekti socialin\xc4\x99 pa\xc5\xbeang\xc4\x85 reikia pakankamos veiksm\xc5\xb3 laisv\xc4\x97s, kuri leid\xc5\xbeia diegti profesionali\xc4\x85 vadyb\xc4\x85, o ji yra svarbiausias organizavimo b\xc5\xabdas produktyvumui didinti. Technologij\xc5\xb3 taikymo d\xc4\x97ka, did\xc4\x97ja produktyvumas, tod\xc4\x97l jos nuolat tobulinamos ir taip pasiekiama socialin\xc4\x97 pa\xc5\xbeanga. Remiantis mened\xc5\xbeerizmo principais: decentralizavimu, dereguliavimu, funkcij\xc5\xb3 perdavimu, - \xc4\xafmanomas efektyvus administravimas. \xc5\xa0ios veiklos rezultatas: veiksmingos apskaitos pl\xc4\x97tojimas, rezultat\xc5\xb3 ir tiksl\xc5\xb3 diegimas, rezultat\xc5\xb3 matavimas, nauji vadovavimo stiliai, \xc4\xaf rezultatus orientuotas atlygis ir personalo ugdymas. Mened\xc5\xbeerizmas arba privataus sektoriaus valdymo metod\xc5\xb3 vie\xc5\xa1ajame sektoriuje taikymas remiasi prielaida, kad privatus sektorius yra na\xc5\xa1us, lankstus, greitai reaguoja \xc4\xaf nuolat kintan\xc4\x8dias i\xc5\xa1or\xc4\x97s s\xc4\x85lygas, tuo tarpu klasikinio valdymo principais besiremiantis vie\xc5\xa1asis sektorius yra itin nelankstus, l\xc4\x97tai adaptuojasi prie aplinkos. B\xc5\xabtent d\xc4\x97l to ir stengiamasi diegti naujus valdymo principus, kurie nebuvo taikyti vie\xc5\xa1ajame sektoriuje, ta\xc4\x8diau yra veiksmingi, atne\xc5\xa1antys didel\xc4\x99 naud\xc4\x85 priva\xc4\x8diam sektoriui.'